C 160/20
BG
Официален вестник на Европейския съюз
13.4.2022 г.
Заключения на Съвета относно Засилване на междукултурния обмен чрез мобилността на хората на изкуството и специалистите в областта на културата и творчеството и чрез многоезичието в ерата на цифровите технологии (2022/C 160/07)
СЪВЕТЪТ НА ЕВРОПЕЙСКИЯ СЪЮЗ,
КАТО ИМА ПРЕДВИД, ЧЕ:
1.
Културното и езиковото многообразие е присъщо на Европейския съюз и неговите основни ценности.
То допринася за процъфтяването на творчеството, творческата свобода, културния обмен и разнообразието и качеството на предлаганите културни и художествени продукти за всички европейци.
Културното и езиковото многообразие насърчава взаимното разбирателство и уважение към културите и езиците и е общо наследство, богатство, сила и отличителна характеристика на отношенията вътре в Европа и с останалия свят;
2.
От съществено значение е да се насърчават мобилността и обменът между европейските творци, културни организации и специалисти в областта на културата и творчеството, на национално и на европейско равнище, както е заложено в програмата „Творческа Европа“, в частност след кризата, породена от пандемията от COVID-19.
От съществено значение е да се подкрепят също достъпът до култура и разпространението на културни произведения в Европа, като с това се обогатява животът ни в индивидуален и колективен план;
3.
Мобилността на хората на изкуството и специалистите в областта на културата и творчеството следва да се улеснява не само сред европейските културни организации, но и сред отделните хора на изкуството и специалисти, както сочи опитът от пилотните проекти i-Portunus от 2018 г. насам.
Тази мобилност им дава възможност да работят и творят съвместно, да създават мрежи, да придобиват нови компетентности, умения и техники, да търсят вдъхновение, да достигат до нова публика и нови пазари и да получават достъп до нови възможности за професионално развитие.
4.
Мобилността на хората на изкуството и специалистите в областта на културата и творчеството може да спечели от възможности като схеми за пребиваване и от европейските мрежи от институции или фестивали.
Тя може да бъде улеснена по-специално чрез изчерпателна, точна и многоезична информация за съществуващите схеми за мобилност, наличната помощ и програмите, които отчитат цялостния контекст на мобилността;
5.
Европейските схеми за мобилност допринасят за създаването и насърчаването на партньорства, които са условие за кандидатстването за финансиране на проекти за сътрудничество по програма „Творческа Европа“;
6.
Една амбициозна политика на културно и езиково многообразие следва да интегрира изцяло въпросите, свързани с устойчивостта, и да се основава на технологичните иновации, включително в областта на цифровите технологии;
7.
Многоезичието (1) насърчава културното многообразие и творчеството, включително в областта на аудио-визуалното, медийното и цифровото съдържание, и дава възможност за по-широк достъп до различни културни подходи, произведения, знания и идеи.
Езиковата компетентност (плурилингвизъм (2)) представлява важен актив в един глобализиран контекст и допринася за професионалната мобилност и обмен в секторите на културата и творчеството;
8.
Професионалните писмени и устни преводачи и преподавателите по езици играят важна роля в разпространението на произведения на изкуството, знания и идеи, особено за по-малко разпространените европейски езици, като по този начин подкрепят ежедневно европейското културно многообразие;
9.
Езиковите и семантичните уебтехнологии могат да подкрепят многоезичието и междуезиковата комуникация, да подпомагат изучаването на езици, преподаването и осведомеността и да предлагат полезни инструменти за професионалните преводачи, като не се забравя, че те не могат напълно да заместят човешкия превод и съответно произведената от тях реч се нуждае винаги от внимателно наблюдение и адаптиране с цел точност;
(1) Определяно като присъствие или съвместно съществуване на няколко езика в рамките на дадено общество или територия или на определен носител.
(2) Определяно като способността на дадено лице да ползва няколко езика.